LT Europos Sąjungos oficialusis leidinys C 239/9

Pranešimas apie antidempingo priemonių, taikomų televizijos kamerų sistemų ir jų dalių, kurių kilmės šalis yra Japonija, importui, galiojimo pabaigos peržiūros inicijavimą

(2005/C 239/05)

Paskelbus pranešimą apie artėjančią antidempingo priemonių, taikomų Japonijos (toliau — svarstomoji šalis) kilmės televizijos kamerų sistemų importui, galiojimo pabaigą (1), Komisija gavo prašymą atlikti peržiūrą remiantis Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau — pagrindinis reglamentas) (2), su paskutiniais pakeitimais, padarytais Tarybos reglamentu (EB) Nr. 461/2004 (3), 11 straipsnio 2 dalimi.

1. Prašymas atlikti peržiūrą

Prašymą 2005 m. birželio 29 d. gamintojų, kurių pagaminama produkcija sudaro didžiąją dalį, šiuo atveju daugiau nei 60 %, Bendrijoje pagaminamų televizijos kamerų sistemų produkcijos, vardu pateikė „Grass Valley“ (toliau — „prašymo pateikėjas“).

2. Prekė

Prekė, dėl kurios atliekama peržiūra (toliau — „svarstomoji prekė“), yra televizijos kamerų sistemos ir jų dalys, kurių kilmės šalis yra Japonija ir kurioms šiuo metu priskiriami šie KN kodai: ex 8525 30 90 (TARIC kodas 8525309010), ex 8537 10 91 (TARIC kodas 8537109191), ex 8537 10 99 (TARIC kodas 8537109991), ex 8529 90 81 (TARIC kodas 8529908138), ex 8529 90 88 (TARIC kodas 8529908832), ex 8543 89 95 (TARIC kodas 8543899539), ex 8528 21 14 (TARIC kodas 8528211410), ex 8528 21 16 (TARIC kodas 8528211610) ir ex 8528 21 90 (TARIC kodas 8528219010). Šie KN kodai pateikiami tik informacijos tikslais.

3. Galiojančios priemonės

Šiuo metu galiojančios priemonės yra Tarybos reglamentu (EB) Nr. 2042/2000 (4) nustatyti galutiniai antidempingo muitai.

4. Peržiūros pagrindas

Prašymas grindžiamas tuo, kad pasibaigus priemonių galiojimui dempingas greičiausiai tęstųsi arba pasikartotų ir Bendrijos pramonei vėl būtų daroma žala.

Tvirtinimas, kad Japonija ir toliau taiko dempingą, grindžiamas pagal vidaus kainas apskaičiuotos normaliosios vertės ir svarstomosios prekės kainų, kai ji eksportuojama į Bendriją, palyginimu.

Atsižvelgiant į tai, apskaičiuotas dempingo skirtumas yra didelis.

Atsižvelgiant į dempingo pasikartojimą, taip pat teigiama, kad į kitas trečiąsias šalis, t.y. Kiniją ir Indiją, eksportuojama dempingo kainomis.

Be to, teigiama, kad daugiausia dėl šių priemonių kai kurios Japonijos bendrovės surenka kameras Europos Sąjungoje ir kad šioms priemonėms nustojus galioti tokios kameros greičiausiai būtų importuojamos iš Japonijos. Tikriausiai šioms importuotoms kameroms būtų taikomos tokios pačios kainos kaip ir šiuo metu ES surenkamoms kameroms taikomos kainos. Prašymo pateikėjo teigimu, tokios kainos greičiausiai būtų nustatomos taikant dempingą.

Be to, prašymo pateikėjas teigia, kad yra tolesnio žalingo dempingo tikimybė. Tai prašymo pateikėjas grindžia įrodymais, teigdamas, kad pasibaigus priemonių galiojimui dabartinis svarstomosios prekės importo lygis gali padidėti dėl esamų nepanaudotų pajėgumų ir eksportuojančių gamintojų gamybos įrenginių potencialo svarstomojoje šalyje.

Prašymo pateikėjas taip pat teigia, kad veiksmingiausiai žalingą importo dempingo kaina poveikį panaikina galiojančios priemonės, o dėl bet kokio didelio importo dempingo kainomis iš svarstomosios šalies Bendrijos pramonė greičiausiai vėl patirs žalą, jeigu priemonės nebegalios.

5. Procedūra

Po konsultacijų su Patariamuoju komitetu nustačiusi, kad pakanka įrodymų, pateisinančių priemonių galiojimo pabaigos peržiūros inicijavimą, Komisija inicijuoja peržiūrą pagal pagrindinio reglamento 11 straipsnio 2 dalį.

5.1. Dempingo ir žalos tikimybės nustatymo procedūra

Tyrimo metu bus nustatyta, ar yra tikimybė, kad pasibaigus priemonių galiojimui dempingas tęsis arba pasikartos ir bus vėl patiriama žala, ar tokios tikimybės nėra.

a) Klausimynai

Siekdama gauti informacijos, kuri, jos nuomone, reikalinga tyrimui, Komisija išsiuntinės klausimynus Bendrijos pramonei ir visoms Bendrijos gamintojų asociacijoms, Japonijos eksportuotojams ir (arba) gamintojams, visoms eksportuotojų ir (arba) gamintojų asociacijoms, importuotojams, visoms prašyme įvardytoms arba bendradarbiavusioms atliekant tyrimą, po kurio buvo nustatytos dabartinio nagrinėjimo metu tiriamos priemonės, importuotojų asociacijoms bei susijusioms eksportuojančios šalies valdžios institucijoms.

Bet kokiu atveju, visos suinteresuotosios šalys turėtų nedelsdamos faksu kreiptis į Komisiją norėdamos sužinoti, ar jos yra minimos prašyme, ir, jeigu būtina, paprašyti klausimyno per šio pranešimo 6 dalies a punkte nustatytą terminą, jeigu šio pranešimo 6 dalies b punkte nustatytas terminas taikomas visoms suinteresuotosioms šalims.

b) Informacijos rinkimas ir išklausymas

Visos suinteresuotosios šalys yra kviečiamos pareikšti savo nuomonę, pateikti kitą nei atsakymai į klausimyno klausimus informaciją ir patvirtinamuosius įrodymus. Ši informaciją ir patvirtinamieji įrodymai privalo pasiekti Komisiją per 6 dalies b punkte nustatytą terminą. Be to, Komisija gali išklausyti suinteresuotąsias šalis, jei jos pateikia prašymą, kuriame nurodo konkrečias priežastis, dėl kurių reikėtų jas išklausyti. Šis prašymas privalo būti pateiktas per 6 dalies c punkte nustatytą terminą.

5.2. Bendrijos interesų vertinimo procedūra

Vadovaujantis pagrindinio reglamento 21 straipsniu ir tuo atveju, jeigu pasitvirtintų tikimybė, kad dempingas tęsis arba pasikartos ir žala bus vėl patiriama, bus nustatyta, ar apsaugos nuo antidempingo priemonių tolesnis galiojimas arba jų panaikinimas neprieštarauja Bendrijos interesams. Dėl šios priežasties, jei Bendrijos pramonė, importuotojai, juos atstovaujančios asociacijos, atstovaujantys vartotojai ir atstovaujančios vartotojų organizacijos įrodo, kad yra objektyvus ryšys tarp jų veiklos ir svarstomosios prekės, jie gali per 6 dalies b punkte nustatytą terminą pranešti apie save Komisijai ir pateikti jai informaciją. Šalys, veikusios pagal pirmiau minėtame sakinyje nustatytą tvarką, gali prašyti būti išklausytomis, nurodydamos konkrečias tokio prašymo priežastis, per 6 dalies c punkte nustatytą terminą. Reikėtų pažymėti, kad į informaciją, pateiktą remiantis 21 straipsniu, bus atsižvelgta tik tuo atveju, jei pateikimo metu ji bus pagrįsta faktiniais įrodymais.

6. Terminai

a) Terminas, per kurį šalys turi kreiptis dėl klausimyno ar kitų prašymo formų

Visos suinteresuotosios šalys, atsisakiusios bendradarbiauti atliekant tyrimą, po kurio buvo nustatytos dabartinio nagrinėjimo metu tiriamos priemonės, turėtų kreiptis dėl klausimyno kaip galima greičiau, bet ne vėliau kaip po 15 dienų nuo šio pranešimo paskelbimo Europos Sąjungos oficialiajame leidinyje.

b) Terminas, per kurį šalys turi pranešti apie save, pateikti atsakymus į klausimyno klausimus ir kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyno klausimus arba bet kokią kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip. Atkreipiamas dėmesys į tai, kad naudojimasis dauguma pagrindiniame reglamente nustatytų procesinių teisių priklauso nuo to, ar šalis pranešė apie save per pirmiau minėtą laikotarpį.

c) Išklausymas

Be to, per tą patį 40 dienų laikotarpį visos suinteresuotosios šalys gali kreiptis į Komisiją, kad šioji jas išklausytų.

7. Raštu pateikta medžiaga, atsakymai į klausimyno klausimus ir susirašinėjimas

Visi suinteresuotųjų šalių prašymai ir informacija turi būti pateikiami raštu (ne elektroniniu pavidalu, nebent būtų nurodyta kitaip), nurodant suinteresuotosios šalies pavadinimą, adresą, el. pašto adresą, telefono, fakso ir (arba) telekso numerius. Visa konfidenciali suinteresuotųjų šalių raštu pateikta medžiaga, įskaitant šiame pranešime prašomą informaciją, atsakymai į klausimyno klausimus ir susirašinėjimas ženklinami užrašu „Ribotam naudojimui (5)“, ir, atsižvelgiant į pagrindinio reglamento 19 straipsnio 2 dalį, kartu pateikiama ne konfidencialiam naudojimui skirta versija, kuri ženklinama užrašu „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

Commission européenne Direction générale du commerce Direction B Bureau: J-79 5/16 B-1049 Bruxelles Faks. (32 2) 295 65 05

8. Atsisakymas bendradarbiauti

Tais atvejais, kai suinteresuotoji šalis atsisako leisti naudotis reikalinga informacija, jos nepateikia per nustatytą terminą arba akivaizdžiai trukdo tyrimui, teigiamos ar neigiamos laikinos ar galutinės išvados pagal pagrindinio reglamento 18 straipsnį gali būti daromos remiantis turimais faktais.

Išsiaiškinus, kad kuri nors suinteresuotoji šalis pateikė melagingą ar klaidingą informaciją, į tokią informaciją neatsižvelgiama, ir gali būti remiamasi turimais faktais. Jei suinteresuotoji šalis atsisako bendradarbiauti arba bendradarbiauja tik iš dalies, ir dėl to išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 11 straipsnio 5 dalį, tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos.

(1) OL C 309, 2004 12 15, p. 2.

(2) OL L 56, 1996 3 6, p. 1.

(3) OL L 77, 2004 3 13, p. 12.

(4) OL L 244, 2000 9 29, p. 38.

(5) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir 1994 m. PPO Susitarimo dėl GATT VI straipsnio įgyvendinimo (Susitarimo dėl antidempingo) 6 straipsnį tai yra konfidencialus dokumentas.